પ્રાચીન સમયમાં આપણે જાણતા હતા કે પૃથ્વી સપાટ છે અને સૂર્ય અને ચન્દ્ર પૂર્વ થી પશ્ચિમ ફરે છે. તેની પહેલા એવી માન્યતા હતી કે એક સમય એવો હતો કે સૂર્ય સદાય ચમકતો હતો અને દિવસ રાત જેવું કાંઈ હતું જ નહી. કામ ક્યારે આરામ ક્યારે કોઈ સમજ પડે તેવું હતું નહિ. સમય જતા મનુષ્યોને લાગ્યું કે આ પ્રકારની વ્યવસ્થા યોગ્ય નથી.રચયિતાને આ મૂંઝવણનો ઉકેલ લાવવા વિનંતી કરવામાં આવી. ત્યારબાદ રાત્રી અને ચંદ્રની રચના થઇ. અત્યારે આપણે માનીએ છીએ કે બિગ-બેંગથી દુનિયાની રચના થઇ, તેમાંથી અનેક આકાશગંગાઓ અને સૂર્યમાળાઓનું સર્જન થયું, અને પૃથ્વીની રચનાના શરૂઆતના વર્ષોમાં કદાચ કોઈ પદાર્થ પૃથ્વી સાથે અથડાયો અથવા પોતાની ધરી પર ફરતા-ફરતાં પૃથ્વીના કેન્દ્રત્યાગી બળના લીધે ચંદ્રની રચના થઇ. તો શું આપણી પહેલાની માન્યતાઓ ખોટી હતી? શું એ બધા અજ્ઞાની હતા અને અંતે આપણને આ સત્ય મળ્યું? શું એ શક્ય છે કે આ બધી જ માન્યતાઓ સાચી હોય? શું એ શક્ય છે સમય સાથે માણસોએ ઉત્ક્રાંતિ દર્શાવી અને માણસોને આ માયાના બંધન માં રાખવા માટે સમય સાથે બ્રહ્માંડની પરિસ્થિતિ બદલાવી નાખવામાં આવી હોય.